रात 10 बजे के बाद प्रोग्राम जारी था; पुलिस ने स्टेज पर जाकर रुकवाया
AR Rahman Concert - Pune Police Stopped Singer From Singing During His Concert In Maharashtra. पुणे पुलिस ने संगीतकार एआर रहमान को कल रात उनके संगीत समारोह के दौरान गाने से रोक दिया, क्योंकि उन्होंने रात 10 बजे के अनुमेय समय से परे प्रदर्शन करना जारी रखा।
ऑस्कर विनर म्यूजिक कंपोजर और सिंगर एआर रहमान को पुणे में लाइव कॉन्सर्ट के दौरान गाना गाने से रोक दिया गया। रविवार को रहमान पुणे के राजा बहादुर मिल एरिया में स्टेज शो कर रहे थे। तभी पुलिस वाले आए और स्टेज पर जाकर उनसे प्रोग्राम बंद करने को कहा।
पुलिस का कहना था कि रात के 10 बज रहे थे और रहमान ने उसके बाद भी अपना लाइव प्रोग्राम बंद नहीं किया था। ऑर्गनाइजर्स की तरफ से रात दस बजे के बाद प्रोग्राम करने की परमिशन नहीं ली गई थी। इसी को देखते हुए सिंगर के लाइव कॉन्सर्ट को बीच में रुकवा दिया गया।
रहमान को शायद समय का पता नहीं चला होगा
पुणे पुलिस के एक अधिकारी ने कहा- एआर रहमान इस म्यूजिक कॉन्सर्ट में अपना आखिरी गाना गा रहे थे। शायद उन्हें समय का पता नहीं चला होगा। वहां मौजूद हमारे पुलिस के जवानों ने उन्हें एक मैसेज दिया कि 10 बजे से ज्यादा हो गया है, इसलिए सुप्रीम कोर्ट के दिशानिर्देश के मुताबिक बिना परमिशन 10 बजे के बाद कोई भी लाइव प्रोग्राम नहीं किया जा सकता।
रहमान ने पुलिस की बात मानी और कार्यक्रम को खत्म करते हुए बैक स्टेज चले गए।
रहमान ने लिखा- आप सभी के मिले प्यार और उत्साह के लिए धन्यवाद
एआर रहमान ने इस लाइव कॉन्सर्ट की कुछ तस्वीरें अपने सोशल मीडिया पर शेयर की हैं। उन्होंने इन तस्वीरों के साथ लिखा- कल रात मिले आप सभी के प्यार और उत्साह के लिए धन्यवाद। बहुत शानदार कॉन्सर्ट था। इसमें कोई शक नहीं है कि पुणे शास्त्रीय संगीत का घर है। मैं आप सभी के लिए एक बार फिर गाने जरूर आऊंगा।
चेन्नई के अवॉर्ड शो में पत्नी को हिंदी में बोलने से टोका था
रहमान कुछ दिन पहले चेन्नई के एक अवॉर्ड शो में पहुंचे थे। वहां रहमान और उनकी वाइफ सायरा को स्टेज पर बुलाया गया। शो होस्ट कर रहे एंकर ने सायरा से रहमान की सिंगिंग के बारे में कुछ बोलने को कहा। सायरा ने हिंदी में अपनी बात रखनी शुरू की।
तभी रहमान ने उन्हें बीच में टोकते हुए कहा कि हिंदी नहीं तमिल में बात करो। सायरा ने ऑडियंस से कहा कि उन्हें तमिल अच्छी तरह नहीं आती है, इसलिए बोलने में कोई गलती हुई तो माफी चाहती हैं। ये वीडियो वायरल हुआ था।
ऑस्कर विजेता रहमान जन्म से हिंदू थे, बाद में कबूला इस्लाम
एआर रहमान ने अपने करियर में 2 ऑस्कर और 2 ग्रैमी अवॉर्ड जीते हैं। 2008 में आई फिल्म ‘स्लमडॉग मिलियनेयर’ के लिए उन्हें दो ऑस्कर अवॉर्ड मिले थे। एआर रहमान का जन्म तमिलनाडु के एक हिंदू परिवार में हुआ था।
माता-पिता ने इनका नाम दिलीप कुमार रखा था। जब रहमान 20 साल के हुए तो उन्होंने धर्म बदलने का फैसला किया। इसकी वजह ये थी कि इनकी मां इस्लाम की तरफ प्रभावित हो गई थीं। 20 साल की उम्र में इस्लाम कबूल कर वे दिलीप कुमार से एआर रहमान बन गए।
1992 में रखा फिल्मी दुनिया में कदम
तमिल फिल्म रोजा से एआर रहमान ने फिल्म इंडस्ट्री में कदम रखा था। इसके बाद 1992 में सिनेमैटोग्राफर संतोष सिवान ने रहमान को उनकी दूसरी फिल्म योद्धा के लिए साइन किया। बॉलीवुड में म्यूजिक कंपोजर के रूप में उनकी पहली फिल्म रंगीला थी जिसने काफी पॉपुलैरिटी हासिल की।
रहमान ने अपने करियर में 100 से ज्यादा अवॉर्ड जीते
ऑस्कर और ग्रैमी के अलावा रहमान अब तक 6 नेशनल फिल्म अवॉर्ड, 15 फिल्मफेयर अवॉर्ड, 17 फिल्मफेयर साउथ अवॉर्ड जीत चुके हैं। इसके अलावा 2010 में उन्हें पद्म भूषण से भी नवाजा गया था। उन्हें अभी तक कुल 138 अवॉर्ड मिल चुके हैं।
